Document ID: 32009D0292

KOMISIJAS LĒMUMS
(2009. gada 24. marts),
ar kuru ievieš nosacījumus par atkāpšanos no prasībām attiecībā uz plastmasas redeļu kastēm un plastmasas paliktņiem saistībā ar Eiropas Parlamenta un Padomes Direktīvā 94/62/EK par iepakojumu un izlietoto iepakojumu noteiktajiem smago metālu koncentrācijas līmeņiem
(izziņots ar dokumenta numuru C(2009) 1959)
(Dokuments attiecas uz EEZ)
(2009/292/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1994. gada 20. decembra Direktīvu 94/62/EK par iepakojumu un izlietoto iepakojumu (1) un jo īpaši tās 11. panta 3. punktu,
tā kā:
(1)
Komisijas 1999. gada 8. februāra Lēmums 1999/177/EK, ar kuru ievieš nosacījumus par atkāpšanos no prasībām attiecībā uz plastmasas redeļu kastēm un plastmasas paliktņiem sakarā ar Direktīvā 94/62/EK par iepakojumu un iepakojuma atkritumiem noteiktajiem smago metālu koncentrācijas līmeņiem (2), zaudēja spēku 2009. gada 9. februārī.
(2)
Brīdī, kad Lēmums 1999/177/EK zaudēja spēku, ievērojams daudzums plastmasas redeļu kastu un plastmasas paliktņu, kuros smago metālu koncentrācijas līmenis pārsniedz Direktīvā 94/62/EK noteikto pieļaujamo līmeni, vēl aizvien bija pieejams tirgū. Ņemot vērā, ka ražotāji nespēj nomainīt visas šādas redeļu kastes un paliktņus, pastāv augsts risks, ka no minētajām redeļu kastēm un paliktņiem atbrīvosies, tos novietojot izgāztuvēs vai sadedzinot. Šiem abiem risinājumiem būtu kaitīga ietekme uz veselību un vidi.
(3)
Direktīvas 94/62/EK mērķis ir samazināt smago metālu koncentrāciju iepakojumā, kā arī nodrošināt augsta līmeņa vides aizsardzību, tostarp atkārtotu lietošanu un pārstrādi.
(4)
Lai dotu pietiekamu laiku ražotājiem, lai aizstātu minētās plastmasas redeļu kastes un plastmasas paliktņus, izmantojot labākos pieejamos tehniskos paņēmienus, ir jāpieņem nosacījumi par atkāpēm no prasībām attiecībā uz minētajām redeļu kastēm un paliktņiem, kuri ir noslēgtā un kontrolētā produktu aprites ķēdē. Zinātniskajos ziņojumos, kas tika iesniegti Komisijā, ieteikts piešķirt šādu atkāpi no prasībām.
(5)
Tā kā pēc pieciem gadiem Komisija gatavojas pārskatīt šajā lēmumā paredzētās sistēmas darbību un progresu, kas panākts, lai pakāpeniski izņemtu no aprites plastmasas redeļu kastes un plastmasas paliktņus, kuri satur smagos metālus, dalībvalstīm būtu jāsniedz attiecīga informācija. Lai nepalielinātu jau esošo administratīvo slogu, uzliekot dalībvalstīm pienākumu sniegt atsevišķu ziņojumu, ir pietiekami, ja minētā informācija tiek iekļauta Komisijai nosūtītajos ziņojumos, kas tiek sniegti saskaņā ar Direktīvas 94/62/EK 17. pantu.
(6)
Juridiskās noteiktības labad šis lēmums būtu jāpiemēro no dienas, kas seko dienai, kurā Lēmums 1999/177/EK zaudēja spēku, lai izvairītos no iespējamām negatīvām sekām, kuras varētu rasties minētās spēka zaudēšanas dēļ.
(7)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota atbilstīgi Direktīvas 94/62/EK 21. pantam,
IR PIEŅĒMUSI ŠO LĒMUMU.
1. pants
Šajā lēmumā piemēro šādas definīcijas:
1)
“smagie metāli” ir svins, kadmijs, dzīvsudrabs un sešvērtīgais hroms;
2)
“apzināta smago metālu pievienošana” ir smago metālu saturošas vielas apzināta izmantošana, izstrādājot iepakojumu vai iepakojuma sastāvdaļas, ja tās pastāvīga klātbūtne gatavajā iepakojumā vai iepakojuma sastāvdaļas materiālā ir vēlama, lai nodrošinātu noteiktas īpašības, izskatu vai kvalitāti;
3)
“nejauša smago metālu klātbūtne” ir smagā metāla kā neapzināti pievienotas sastāvdaļas klātbūtne iepakojumā vai iepakojuma sastāvdaļā.
2. pants
Kopējā smago metālu koncentrācija plastmasas redeļu kastēs un plastmasas paliktņos var pārsniegt pieļaujamo līmeni, kas noteikts Direktīvas 94/62/EK 11. panta 1. punktā, ja minētās redeļu kastes un paliktņi tiek iekļauti un atrodas noslēgtā un kontrolētā produktu aprites ķēdē, ievērojot 3., 4. un 5. pantā iekļautos nosacījumus.
3. pants
1. Plastmasas redeļu kastes un plastmasas paliktņus, kuros ir pārmērīga smago metālu koncentrācija, kā minēts 2. pantā, ražo un remontē kontrolētā pārstrādes procesā saskaņā ar šā panta 2., 3. un 4. punktu.
2. Pārstrādei izmantotā materiāla izcelsme drīkst būt tikai citas plastmasas redeļu kastes un plastmasas paliktņi.
Cita materiāla pievienošanu ierobežo līdz tehniski nepieciešamajam minimumam, un tas nekādā gadījumā nedrīkst pārsniegt 20 % no masas.
3. Atšķirībā no nejaušas smago metālu klātbūtnes apzināta smago metālu pievienošana kā pārstrādes procesa sastāvdaļa nav atļauta.
Par smago metālu apzinātu pievienošanu neuzskata pārstrādātu materiālu izmantošanu kā izejvielu iepakojuma materiālu remontam gadījumos, kad daļa no šādiem pārstrādātiem materiāliem var saturēt smagos metālus.
4. Kopējā smago metālu koncentrācija plastmasas redeļu kastēs un plastmasas paliktņos drīkst pārsniegt Direktīvas 94/62/EK 11. panta 1. punktā noteikto pieļaujamo līmeni tikai tad, ja pārstrādes procesā izmantoti materiāli, kas satur smagos metālus, un tā rezultātā pārsniegts pieļaujamais līmenis.
4. pants
1. Plastmasas redeļu kastes un plastmasas paliktņus ar pārmērīgu smago metālu koncentrāciju, kā minēts 2. pantā, identificē pastāvīgā un labi redzamā veidā.
2. Dalībvalstīm jānodrošina, ka plastmasas redeļu kastu un plastmasas paliktņu aprites ciklā vismaz 90 % no nosūtītajām plastmasas redeļu kastēm un plastmasas paliktņiem ar pārmērīgu smago metālu koncentrāciju, kā minēts 2. pantā, tiek atgriezti ražotājam, iepakotājam, pildītājam vai pilnvarotajam pārstāvim.
3. Neskarot saskaņā ar 6. pantu veiktos pasākumus, visas plastmasas redeļu kastes un plastmasas paliktņus, kas tiek atgriezti saskaņā ar šo pantu un vairs nav derīgi vai nav paredzēti atkārtotai lietošanai, vai nu iznīcina saskaņā ar procedūru, ko nosaka attiecīgās dalībvalsts kompetentās iestādes, vai arī pārstrādā kontrolētā pārstrādes procesā saskaņā ar 3. panta 2., 3. un 4. punktu.
5. pants
1. Dalībvalstis izveido reģistrācijas un uzskaites sistēmu, kā arī juridiska un finansiāla pārskata metodi, kas ļauj dokumentāri apliecināt šajā lēmumā iekļauto nosacījumu izpildi.
Šajā sistēmā uzskaita visas plastmasas redeļu kastes un plastmasas paliktņus ar pārmērīgu smago metālu koncentrāciju, kā minēts 2. pantā, kas tiek nodoti apritē un izņemti no aprites.
2. Ja ar brīvprātīgu vienošanos nav paredzēts citādi, dalībvalstis nodrošina, ka ražotājs vai viņa pilnvarots pārstāvis izveido ikgadēju rakstisku atbilstības deklarāciju un ikgadēju ziņojumu par šā lēmuma nosacījumu izpildi. Ziņojumā ietver informāciju par iespējamām izmaiņām sistēmā un izmaiņām attiecībā uz pilnvarotajiem pārstāvjiem.
3. Dalībvalstis nodrošina, ka ražotājs vai viņa pilnvarotais pārstāvis glabā atbilstīgu tehnisko dokumentāciju vismaz četrus gadus attiecīgo kompetento iestāžu inspekcijas vajadzībām.
Ja ne ražotājs, ne tā pilnvarotais pārstāvis nav reģistrēts Kopienā, pienākums glabāt attiecīgo tehnisko dokumentāciju ir tai personai, kura laiž produktu Kopienas tirgū.
6. pants
Dalībvalstis pieņem pasākumus, lai rosinātu ražotājus meklēt metodes, tostarp smago metālu ekstrakcijas labākos pieejamos tehniskos paņēmienus, lai pakāpeniski sasniegtu pieļaujamo smago metālu koncentrāciju plastmasas redeļu kastēs un plastmasas paliktņos, kā noteikts Direktīvas 94/62/EK 11. panta 1. punktā.
7. pants
Dalībvalstis ziņojumos Komisijai, kas iesniedzami saskaņā ar Direktīvas 94/62/EK 17. pantu, iekļauj detalizētu ziņojumu par šajā lēmumā noteiktās sistēmas darbību, kā arī par progresu, kas panākts, lai pakāpeniski izņemtu no aprites plastmasas redeļu kastes un plastmasas paliktņus, kuri neatbilst Direktīvas 94/62/EK 11. panta 1. punktam.
8. pants
Šo lēmumu piemēro no 2009. gada 10. februāra.
9. pants
Šis lēmums ir adresēts dalībvalstīm.
Briselē, 2009. gada 24. martā

Labels: 3
1
15
20